เบอร์ลี่ฯคุยกำไรหรูไร้ปัจจัยลบ
คุมต้นทุนน้ำมันทุกตัวอยู่หมัดแย้มรายได้ปีนี้โต15-20%
7 มิ.ย. 2555

คุมต้นทุนน้ำมันทุกตัวอยู่หมัดแย้มรายได้ปีนี้โต15-20%
BJC ลั่นปีนี้เห็นอัตรากำไรขั้นต้น อัตรากำไรสุทธิมากกว่าปีก่อน ต้นทุนน้ำมันปาล์มไม่สูง สบายใจราคาน้ำมันลด
นายพยับ สุรพงษ์ชัย ผู้จัดการประจำ สำนักกรรมการผู้จัดการใหญ่ บริษัท เบอร์ลี่ ยุคเกอร์ (BJC) เปิดเผยว่า ปี 2555 คาดว่าอัตรากำไรขั้นต้นน่าจะอยู่ที่ 25-26% และอัตรากำไรสุทธิที่ 6-8% ซึ่งเป็นระดับที่สูงกว่าปีก่อน เนื่องจากปีนี้บริษัทไม่ต้องประสบปัญหาจากภาวะราคาน้ำมันปาล์มที่ปรับขึ้นสูงเหมือนปีก่อน และราคาน้ำมันก็ลดลงด้วย ช่วยลดความกังวลต่อภาวะต้นทุนที่เพิ่มขึ้น
“ตอนนี้ยังมองไม่เห็นปัจจัยลบใดที่จะเข้ามากระทบกับยอดขาย เพราะราคาน้ำมันซึ่งเป็นต้นทุนที่จะกระทบต่อกระบวนการผลิตเริ่มลดลงตามภาวะเศรษฐกิจโลกที่ชะลอตัว ซึ่งถือเป็นสัญญาณที่ดีกับอัตรากำไรขั้นต้นและอัตรากำไรสุทธิ
ขณะเดียวกันราคาวัตถุดิบอื่นที่ผันผวนตามราคาน้ำมัน ไม่ว่าจะเป็นโซดาแอช บริษัทได้ล็อกราคาสินค้าเท่ากับปีก่อนแล้ว ส่วนอะลูมิเนียมบริษัทสามารถตั้งราคาขายตามราคาอะลูมิเนียมที่เพิ่มได้” นายพยับ กล่าว
นอกจากนั้น ต้นทุนที่เพิ่มขึ้นจากค่าจ้างจะกระทบต่ออัตรากำไรสุทธิเพียง 0.2-0.3% เท่านั้น เนื่องจากค่าจ้างของบริษัทส่วนใหญ่อยู่ที่วันละ 300 บาทอยู่แล้ว และเชื่อว่าการลดอัตราภาษีนิติบุคคลเหลือ 23% ของกำไรสุทธิจะส่งผลดีและช่วยชดเชยผลกระทบจากค่าจ้างได้ดี 
ขณะที่รายได้ปีนี้คาดว่าจะเติบโตจากปีก่อน 15-20% ที่ 3.17 หมื่นล้านบาท เพราะมีกำลังการผลิตที่เพิ่มขึ้นจากปีก่อน ส่วนแนวโน้มรายได้ไตรมาส 2 คาดว่าจะน้อยกว่าไตรมาสแรก ซึ่งเป็นปกติที่ไตรมาส 2 และไตรมาส 3 เป็นช่วงโลว์ซีซัน ขณะที่ไฮซีซันอยู่ที่ไตรมาสแรกและไตรมาส 4
สำหรับปัญหาการเมืองขณะนี้จะไม่ส่งผลกระทบต่อการบริโภคสินค้าของประชาชน เนื่องจากสินค้าของบริษัทเป็นสินค้าจำเป็นที่ต้องใช้ในชีวิตประจำวัน ส่วนการเจรจาควบรวมกิจการหรือซื้อกิจการโรงงานผลิตยา ตอนนี้มีคนเข้ามาเจรจาด้วยหลายแห่ง แต่ขณะนี้ยังไม่มีบทสรุปที่ชัดเจน
นายพยับ กล่าวทิ้งท้ายว่า ภายใน 5-7 ปี บริษัทตั้งเป้าจะมีสัดส่วนรายได้จากต่างประเทศให้ได้ 50% จากปัจจุบันอยู่ที่ 12%
ด้านราคาหุ้น BJC วันที่ 6 มิ.ย. ฟื้นตัวตามตลาดหุ้นโดยรวม ปิดที่ 38.50 บาท บวก 1 บาท หรือ 2.67% แต่ที่ผ่านมาปรับตัวลงส่วนหนึ่ง เป็นเพราะราคาปรับตัวขึ้นมามากและเป็นหุ้นตัวหนึ่งที่มีการยืมหุ้นมาขายก่อน (ชอร์ตเซล) 
อย่างไรก็ตาม นักลงทุนยังคงให้ความสนใจเข้ามาซื้อและลงทุนในระยะยาว เพราะธุรกิจมีการลงทุนทั้งในและต่างประเทศ ทำให้เพิ่มโอกาสในการทำกำไร